AutoCad R14.0

[ Prednáška č.3 ]

Nástroje pre organizovanie práce

Vytváranie blokov

Ak si chceme uchovať
výkres v  AutoCade, tak si ho nahráme do súboru
a neskôr ho môžeme použiť ako
šablónu. Často sa však stáva, že potrebujeme
použiť v iných výkresoch len niektoré
objekty z tohto výkresu. Tieto objekty sa nazývajú
často aj symbolmi. Napríklad architekt by mal mať
možnosť uchovať si databázu symbolov alebo značiek
pre rôzne typy dverí, okien a podobne.

Na uloženie objektov ako symbolov
sa v AutoCade používajú Bloky. Bloky môžu
tvoriť súčasť výkresu alebo sa
nachádzať v samostatných súboroch. Veľkou
výhodou Blokov je aj to, že môžu pozostávať
z viacerých objektov pričom sa správajú ako
jeden objekt.

Postup pri vytváraní
bloku:

1.
nakreslíme si nejaký
objekt napr. symbol vane

2.
použijeme ikonu na
nástrojovej lište Draw  alebo príkaz BMAKE

3.
v dialógovom okne Block
definition zadáme názov nového bloku

4.
pomocou tlačítka
Select Point, určíme referenčný bod bloku

5.
pomocou tlačítka
Select Object, vyberieme objekty tvoriace blok

6.
ak je zaškrtnuté
políčko Retain Object, AutoCad nezmaže objekty tvoriace blok

7.
pomocou tlačítka List
Block Names... si môžeme pozrieť mena už
vytvorených blokov

8.
tlačítkom OK
vytvoríme blok

Podobný spôsob
vytvárania bloku, ale bez dialóg. okna, je pomocou príkazu
BLOCK. Takto vytvorený blok bude uložený spolu
s výkresom a je kedykoľvek k dispozícii.

Postup pri vkladaní bloku:

1.      použijeme ikonu na nástrojovej lište Draw  alebo príkaz ddinsert

2.
v dialógovom okne
Insert, zvolíme názov vkladaného bloku poprípade
súbor, kde sa nachádza

3.
ak je zaškrtnuté
políčko Specify Parameters on Screen, budeme zadávať
nasledujúce parametre dynamicky pomocou myši.

4.
inak nastavíme parametre
ako: súradnice bodu, kde bude blok vložený,
škálovanie a rotáciu vzhľadom na
referenčný bod

5.
ak je zaškrtnuté
políčko Explode, rozdelí sa blok na pôvodné
časti a tak sa vloží

6.
tlačítkom OK
vložíme blok

Podobný spôsob vkladania
bloku, ale bez dialóg. okna, je pomocou príkazu INSERT.
Príkazom MINSERT je možné vložiť pole
blokov. Príkaz má podobné parametre ako ARRAY. Toto
pole blokov sa však správa ako jeden objekt a nedá sa
rozložiť príkazom EXTRUDE.

Modifikácia vytvoreného
bloku:

-
bloky je možné
editovať pomocou uzlov, pričom musí byť zapnutá
voľba v menu Tools/Grips...: EnableGrips Within Blocks

-
tzv. aktualizácia =
rozloženie bloku,
editácia jeho častí a spojenie opäť do
bloku s tým istým menom, pričom sa prevedie
aktualizácia všetkých použitých blokov vo
výkrese

Uloženie bloku:

Ak chceme jednotlivé bloky
výkresu uložiť ako samostatné výkresy
použijeme na to príkaz WBLOCK. Príkaz vyvolá
dialógové okno, v ktorom zvolíme názov
súboru, do ktorého blok uložíme. Následne
zadáme názov bloku, ktorý chceme uložiť.

Atribúty bloku:

Objekty vo výkrese
reprezentované blokmi môžu mať vlastné
charakteristiky (cena, výroba, dátum). Tieto atribúty
objektov predstavujú popisné texty, ktoré sa dajú
uchovať v externej databáze a často sa
využívajú pri popise blokov.

Postup pri tvorbe atribútov
bloku:

-
vytvorenie objektov, ktoré
majú tvoriť blok (ak už existuje potom použijeme EXPLODE)

-
spustíme príkaz ddattdef
alebo v menu Draw/Block/Define Attributes...

-
zvolíme mód
zobrazenia: Invisible (atribúty len pre databázové
účely, nezobrazované), Constant (atribút má
konštantnú hodnotu), Verify (overovanie zadania atribútu),
Preset (prednastavený atribút)

-
zvolíme popisný
atribút: Tag (len pomocný popis pri editácii bloku), Promt
(formát výzvy pre používateľa), Value
(počiatočná hodnota atribútu)

-
zvolíme umiestnenie:
Insertion Point

-
formát textu: Text Option
(zarovnanie, štýl, výška, rotácia)

-
potvrdíme vytvorenie
popisného atribútu tlačítkom OK

Editovanie vytvorených
atribútov:

-
príkaz ddatte alebo
v menu Modify/Object/Attribute/Single umožňuje meniť
atribúty vybraného bloku

-
príkaz attedit alebo
v menu Modify/Object/AttributeGlobal – úprava
atribútov viacerých blokov súčasne
s možnosťami:

o
meniť vybrané bloky
postupne jeden za druhým alebo naraz (Edit attributes one at a
time?<Y>, alebo <N> pre súčasnú zmenu
viacerých blokov)

o
vybrať bloky
spĺňajúce kritéria ako meno bloku, meno
atribútu, hodnota atribútu

o
ak je nastavená voľba
v prvom bode na <Y> potom je možné zmeniť
nasledujúce vlastnosti atribútov:

Value / Position / Height / Angle / Style / Layer / Color / Next <N>:

hodnota/pozícia/výška textu/uhol textu/štýl
textu/farba/presun na ďalší blok

o
ak je nastavená voľba
v prvom bode na <N> môžeme si vybrať či budeme
meniť všetky vybrané atribúty alebo len tie,
ktoré sú viditeľné na obrazovke. Meniť sa
dá len hodnota textového reťazca. Zmenené však
budú všetky označené atribúty
súčasne.

Zoskupovanie objektov

Bloky sú veľmi
užitočné nástroje, no v niektorých
situáciách sa stávajú ťažkopádnymi
až obmedzujúcimi. Často nastávajú prípady,
keď chcete aby objekty boli zoskupené, ale sa pritom dali
samostatne editovať. V tomto prípade je lepšie
použiť skupiny GROUPS.

Na vytvorenie skupiny sa
používa príkaz GROUP. Tento príkaz
vyvolá dialóg. okno Object Grouping. Pri vytváraní
novej skupiny:

1.
zadáme jej meno
a poprípade popis

2.
stlačíme
tlačítko NEW, tým sa nám dočasne skryje
dialóg. okno

3.
vyberieme objekty, ktoré
chceme zaradiť do skupiny

4.
v dialóg. okne
potvrdíme náš výber

Skupina vybraných objektov sa
teraz správa ako jeden objekt. V prípade potreby modifikácie
niektorého z objektov skupiny, stačí vypnúť
zoskupovanie a po ukončení prace s týmto objektom
opäť zoskupovaní zapnúť. Použije sa na to skratka
CTRL+A.

Usporiadanie
informácií pomocou hladín

Ďalším
nástrojom pre organizovanie práce v AutoCade sú
hladiny. Hladiny si možno predstaviť ako prekrývajúce
sa listy papiera, na ktorých sú uchované rôzne typy
informácií. Napríklad v pôdorysnom pohľade
na budovu sa môžu v rôznych hladinách
uchovávať odlišné informácie ako napr.
elektroinštalácia, vodoinštalácia, plyn, ...

Na nasledujúcom obrázku
je znázornená nástrojová lišta pre
prácu s hladinami.

Nastavenia hladín sa
ovládajú pomocou dialógového okna Layer &
Linetype Properties. Tento dialóg otvoríme pomocou príkazu
LAYER alebo pomocou menu Forma / Layer. Najjednoduchšie je
však použiť ikonu  na nástrojovej lište.

Vytvorenie novej hladiny:

1.
príkazom LAYER
aktivujeme dialóg. okno Layer ...

2.
stlačíme
tlačítko NEW a napíšeme názov hladiny

3.
nastavíme farbu a typ
použitých čiar v tejto hladine (je možné ich
meniť aj po nastavení)

Všetky vytvárané
objekty sa priradia k aktuálnej hladine a zdedia jej
vlastnosti. Preradenie objektu do inej hladiny sa vykoná pomocou
príkazu DDMODIFY alebo pomocou ikony  nástrojovej lišty.

Atribúty hladiny sú
zobrazené v nasledujúcej tabuľke:

Ikona

Meno

Popis

On

Hladina je viditeľná iba
ak nie je zmrazená.

Off

Hladina je neviditeľná
avšak objekty sú stále regenerované iba ak nie je
zmrazená.

Thaw in all

viewports

Hladina nie je zmrazená.

Freeze in all viewports

Hladina je zmrazená. Objekty
hladiny sú neviditeľné a neregenerujú sa.

Thaw in current viewport

Hladina nie je zmrazená
v aktuálnom pohľade.

Freeze in current viewport

Hladina je zmrazená. Objekty
hladiny sú neviditeľné a neregenerujú sa
v aktuálnom pohľade, ale môžu byť
viditeľné a regenerované v iných
pohľadoch.

Thaw in new viewports

Hladina nie je zmrazená
v novovytvorených pohľadoch.

Freeze in new viewports

Hladina sa stane zmrazenou pri
vytvorení nového pohľadu.

Unlock

Hladina je odomknutá
a pripravená na modifikáciu.

Lock

Hladina je zamknutá
a jej objekty nemôžu byť označované alebo
modifikované.

Ovplyvnenie viditeľnosti
hladín umožňuje vybrať a zobraziť iba
špecifickú časť výkresu. Hladina, ktorá ma
vypnutú viditeľnosť je však naďalej prepočítavaná.

Regenerácia výkresu
v AutoCade je sprevádzaná množstvom
výpočtov, ktoré v prípade komplexného
výkresu môžu značne spomaľovať prácu.
Z tohto dôvodu je vhodné hladiny, ktoré sa často
nepoužívajú zmraziť. Objekty v zmrazených
hladinách AutoCad pri regenerovaní výkresu
neprepočítava a nie sú ani tlačené na
tlačiarni. Zmrazením sa urýchľujú
operácie ako napr.: ZOOM, PAN, VPOINT, REGEN.

Na ochranu proti neželaným
zmenám vo výkrese AutoCad umožňuje zamknúť
danú hladinu. Hladina však naďalej ostáva
viditeľná, pričom objekty nie je možné
označiť ani zmeniť.

Filtrovanie zobrazovaných
hladín:

Ak pracujeme s malým
množstvom hladín, tak orientácia v ich nastaveniach je
pomerne jednoduchá. Problém nastáva pri
väčšom počte hladín rádovo nad 20.
Nájsť vybranú hladinu nie je ľahké. Z tohto
dôvodu AutoCad umožňuje filtrovať výber
hladín. V dialógovom okne na správu hladín,
ktoré vyvoláme pomocou ikony , nájdeme vedľa nadpisu Show rolovací
zoznam, v ktorom vyberieme položku Set Filter Dialog. Na
obrazovke sa objaví formulár, v ktorom môžeme
zadať parametre vyhľadávanej hladiny poprípade
hladín.

Na označenie
viacerých hladín, ktoré nasledujú za sebou sa
používa klávesa SHIFT, v opačnom prípade
klávesa CTRL. Zapnutie alebo vypnutie prepínača na jednej
z týchto hladín sa potom prejaví aj na
ostatných zonačených hladinách.

Nastavenie
atribútov čiar vykresľovaných
objektov:

V dialógovom okne Layer
& Line type properties v záložke Linetype je
možné nastaviť typ čiary, ktorá bude štandardne
použitá na vykresľovanie objektov danej hladiny za
predpokladu, že je zapnutá voľba ByLayer
v nástrojovej lište pre prácu s hladinami.
Zobrazenie jednotlivých typov čiar je možné
opäť filtrovať podobne ako pri práci s hladinami.
Atribúty zobrazených čiar sú názov, popis,
ukážka ako sa zobrazí, globálny
škálovací faktor a hrúbka pera v ISO norme.
Ďalšie typy čiar je možné nahrať pomocou
tlačítka Load a nepoužívané typy čiar
zmazať pomocou tlačítka Delete.

Poznámka: V prípade že aj po výbere iného typu
čiary sa objekt vykreslí plnou čiarou je potrebne
skontrolovať AutoCadové systémove premenne LTSCALE
a VIEWRES.

Bloky a hladiny:

Hladina 0 má pre bloky
zvláštny význam. Ak objekty priradené hladine 0
tvoria blok, potom tento blok preberá vlastnosti hladiny, na
ktorú je vložený. bloky vytvorené na inej hladine ako
je hladina 0 si zachovávajú vlastnosti tejto hladiny aj po vložení
na inú hladinu.

Uchopovací režim
OSNAP

Režim Osnap sa
používa na uchopovanie objektov pomocou špeciálnych
bodov, ku ktorým AutoCad automaticky pritiahne kurzor ak sa
nachádza v ich blízkosti. Nastavenie režimu Osnap
sa vykoná pomocou príkazu OSNAP alebo stlačením
klávesy SHIFT a pravého tlačítka myši.
tento príkaz zobrazí dialógove okno, ktoré je
zobrazené na obrázku. Na prvej záložke sú sa
vyberajú body, v ktorých AutoCad umožňuje
uchopovanie. Sú to:

End point
– koncové body objektov

Midpoint
– stredové úsečiek, oblúkov a kriviek

Center
– vyberá stred oblúku alebo kružnice

Node
– zapne uchopovanie bodov, príkaz POINT

Quadrant
– zapne uchopovanie oblúkov, kružníc
a elíps v hraničných bodoch ich kvadrantov

Intersection – úchop priesečníka objektov

Insertion
– vyberie referenčný bod objektu(blok, text)

Perpendicular – vyberie na objekte taký bod, aby jeho spojnica
s predošlým bodom, bola na tento objekt kolmá

Tangent
– vyberie bod na kružnici, elipse alebo oblúku, tak aby jeho
spojnica s predošlým bodom bola dotyčnicou

Nearest
– vyberie bod najbližší k danému bodu

Apparent Intersection
– vyberie zdanlivý priesečník dvoch objektov

Quick
– obmedzením presnosti zrýchli vyhľadávanie
bodu úchopu, používa sa v spojení
s ostatnými možnosťami

Záložka AutoSnap obsahuje
nastavenie len vizuálnych vlastností príkazu OSNAP.